C 125/52
SK
Úradný vestník Európskej únie
5.4.2023
Utorok 13. septembra 2022
17. trvá na tom, že je potrebné zvýšiť financovanie a primerane podporovať príležitosti, ktoré ponúkajú programy ako Erasmus+, Kreatívna Európa a Európsky zbor solidarity, s cieľom zlepšiť skúsenosti s mobilitou, ktoré prispievajú k rozvoju užitočných a potrebných sociálnych zručností pre budúci osobný a profesijný rast mladších generácií, a zvýšiť ich dostupnosť pre všetkých; v tejto súvislosti vyzýva Komisiu a členské štáty, aby podporovali odbornú prípravu a zabezpečili odolnosť programov voči možným budúcim obmedzeniam mobility a tiež zlepšili systematickú výmenu výsledkov projektov s cieľom zvýšiť ich viditeľnosť, rozširovanie a dlhodobý vplyv; vyzýva Komisiu, aby zvýšila financovanie týchto programov Únie v rámci najbližšej revízie viacročného finančného rámca;
18. vyjadruje obavu, že účinky Mechanizmu na podporu obnovy a odolnosti na deti a mladých ľudí môžu byť v mnohých prípadoch obmedzené a nemusia priniesť výsledky ani štrukturálne reformy, ktoré by deťom a mladým ľuďom umožnili prístup ku kvalitnému vzdelávaniu alebo zmiernili negatívny vplyv zatvárania kultúrnych priestorov a prístupu ku kultúrnym tvorcom v súvislosti s pandémiou ochorenia COVID-19 najmä na mladých interpretov, ktorým bola odopretá možnosť začať a rozvíjať svoju kariéru v rozhodujúcej ranej fáze; vyzýva Komisiu a členské štáty, aby zabezpečili riadne financovanie a spravodlivé zmluvné a pracovné podmienky pre všetkých mladých autorov, interpretov, umelcov a všetkých ostatných kultúrnych tvorcov, pracovníkov a odborníkov pracujúcich v kultúrnom a kreatívnom priemysle vrátane sociálnych médií, ktorí boli nepriaznivo postihnutí v dôsledku pandémie, aby zintenzívnili svoje celkové úsilie o podporu nových umelcov a profesionálov v oblasti kultúry, podporovali mládež a sociálne podnikanie a stanovili tento cieľ v osobitnej časti venovanej mladým umelcom v európskom štatúte umelca; opakuje svoje odporúčanie, aby 10 % národných plánov obnovy a odolnosti smerovalo do vzdelávania a 2 % do kultúrneho a kreatívneho sektora; žiada, aby Komisia dôkladne vyhodnotila projekty a reformy týkajúce sa vzdelávania, mladých ľudí a kultúrneho a kreatívneho sektora, ktoré členské štáty vykonávajú z Mechanizmu na podporu obnovy a odolnosti, a opakuje, že je potrebné, aby sa v národných správach vypracovaných na účely hodnotenia v rámci európskeho semestra kládol väčší dôraz na tieto témy;
19. upozorňuje na význam skúseností v oblasti mobility a výmeny osvedčených postupov medzi učiteľmi, pedagógmi, profesormi, školiteľmi, dobrovoľníkmi a odborníkmi v oblasti práce s mládežou a mládežníckymi organizáciami, kultúrnymi tvorcami a športovými trénermi pri rozširovaní ich znalostí o práci s mládežou a posilňovaní medzinárodného a viacjazyčného rozmeru, najmä so zreteľom na európsky vzdelávací priestor, ktorý sa má dosiahnuť do roku 2025;
20. vyzýva na celostné chápanie zdravia, ktoré zahŕňa celkovú fyzickú, duševnú a sociálnu pohodu a vyžaduje si komplexné stratégie prevencie a liečby vrátane kultúrnych a športových aktivít a podporu rozvoja tvorivých a sociálnych zručností;
21. zdôrazňuje potrebu podporovať navrhovanie a poskytovanie cielených medzigeneračných služieb, ktoré spájajú skúsenosti starších ľudí s odvahou mladých ľudí do vzájomne výhodnej situácie;
22. zdôrazňuje zásadný význam kultúry pre rozvoj individuálnej identity detí a mladých ľudí, ako aj pre ich vzdelávanie vrátane ich chápania spoločnosti a pre ich celkový blahobyt;
23. zdôrazňuje naliehavú potrebu vytvoriť inkluzívne, kreatívne, dynamické a zdravé vzdelávacie prostredie od útleho veku s cieľom znížiť riziko psychofyzických porúch v dospelosti; v tejto súvislosti naliehavo vyzýva členské štáty, aby zabezpečili začlenenie a rozširovanie všetkých foriem umeleckého vyjadrenia, t. j. hudby, divadla, kinematografie, dokumentárnej tvorby, animácie, výtvarného umenia, tanca a nových experimentálnych foriem umenia v rámci školských osnov a ako mimoškolských umeleckých a športových aktivít, čím stimulujú slobodné vyjadrenie a tvorivosť a umožnia študentom aktívne sa zapájať a skúmať svoj talent; zdôrazňuje, že umenie môže byť ideálnym prvkom interdisciplinárnych projektov a môže podporovať kritické zmýšľanie, a preto by sa nemalo obmedzovať na hodiny umenia;
24. naliehavo vyzýva členské štáty a orgány verejnej moci, aby rozvíjali športovú infraštruktúru a komplexne zvýšili počet hodín telesnej výchovy a ponuku mimoškolských pohybových aktivít v školách vrátane aktivít zameraných na deti a mladých ľudí so zdravotným postihnutím; zdôrazňuje, že šport, podobne ako umenie, môže byť silným prostriedkom začleňovania detí, ktorým hrozí vylúčenie; pripomína, že umenie a šport v školských osnovách môžu výrazne pomôcť pri riešení globálnych výziev týkajúcich sa mládeže a vzdelávania vrátane vzdelávacích ťažkostí a porúch učenia, ako aj šikanovania, nenávistných prejavov a konzumácie psychotropných látok;